**Nánd**

So rótleyst er sinni títt, altíð á ferð

tað tykist, sum gloymir tú virðini her.

Hví droymir tú heldur um fjarskotin lond,

enn síggja tað vakra, sum er í nánd.

Tær tykir at lívið er keðiligt, grátt,

hvønn er tað tú saknar - hví falla í fátt?

Tá aldri tú unnar tær hvíld ella frið,

fæst einki at grógva við tína lið.

Far innar í stovuna um hon er trong,

og lurta - hon syngur ein stillan song.

Hon rúmar tó nakað, sum tú leggur í,

har vantar bert tað, at tú varnast tí.

Tann eyðnan, tú hómar um blánandi fjøll,

hvør sigur, hon finst ei í heima høll.

Tú átti ei friðleysur leitað so fjart,

men lær teg at elska tað, sum tú sært.